
RAPORT  COMUN

asupra proiectului de Lege pentru ratificarea Acordului între Guvernul României şi Guvernul Republicii Franceze privind recunoaşterea academică a diplomelor şi perioadelor de studii din învăţământul superior, semnat la Bucureşti la 18 octombrie 2012
În conformitate cu prevederile art.95 din Regulamentul Camerei Deputaţilor, republicat, Comisia pentru învăţământ, ştiinţă, tineret şi sport şi Comisia pentru muncă şi protecţie socială au fost sesizate, prin adresa nr. PLx 23/2013 din 12 februarie 2013, cu dezbaterea pe fond a proiectului de Lege pentru ratificarea Acordului între Guvernul României şi Guvernul Republicii Franceze privind recunoaşterea academică a diplomelor şi perioadelor de studii din învăţământul superior, semnat la Bucureşti la 18 octombrie 2012.
La întocmirea prezentului raport comun, Comisiile au avut în vedere avizele primite de la Comisia juridică, de disciplină şi imunităţi  şi Comisia pentru politică externă şi avizul Consiliului Legislativ. 

Proiectul de lege are ca obiect de reglementare ratificarea Acordului între Guvernul României şi Guvernul Republicii Franceze privind recunoaşterea academică a diplomelor şi perioadelor de studii din învăţământul superior, semnat la 18 octombrie 2012, la Bucureşti. 
Acordul reprezintă o înţelegere internaţională bilaterală, care prin obiectul de reglementare intră sub incidenţa Legii nr. 590/2003 privind tratatele, fiind supus spre ratificare Parlamentului prin lege.
În funcţie de obiectul şi conţinutul său, proiectul de lege face parte din categoria legilor ordinare, conform prevederilor art.73 alin.(1) din Constituţia României, republicată. 

Potrivit prevederilor art. 75 alin. (1) din Constituţia României, republicată, şi ale art.92 alin.(8) din Regulamentul Camerei Deputaţilor, republicat, Camera Deputaţilor este prima Cameră sesizată.
În conformitate cu prevederile art.61 şi art.63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate în 19 februarie 2013. La lucrările Comisiei pentru învăţământ au participat 25 deputaţi din totalul de 29 membri ai Comisiei. La lucrările Comisiei pentru muncă au participat 27 deputaţi din totalul de 28 membri ai Comisiei. 

La dezbaterile din cadrul Comisiei pentru învăţământ, ştiinţă, tineret şi sport a participat, în conformitate cu prevederile art.55 din Regulamentul Camerei Deputaţilor: domnul Andrei Gheorghe Kiraly – secretar de stat în cadrul  Ministerului Educaţiei Naţionale. 
În urma dezbaterilor, Comisiile propun Plenului Camerei Deputaţilor, cu unanimitatea voturilor celor prezenţi, adoptarea proiectului de lege în forma prezentată.

